作者:高適
標題:奉酬睢陽路太守見贈之作
內容:盛才膺命代，高價動良時。帝簡登藩翰，人和發詠思。神仙去華省，鵷鷺憶丹墀。清淨能無事，優遊即賦詩。江山紛想像，雲物共萎蕤。逸氣劉公幹，玄言向子期。多慚汲引速，翻愧激昂遲。相馬知何限，登龍反自疑。風塵吏道迫，行邁旅心悲。拙疾徒為爾，窮愁欲問誰。秋庭一片葉，朝鏡數莖絲。州縣甘無取，丘園悔莫追。瓊瑤生篋笥，光景借茅茨。他日青霄裡，猶應訪所知。